kardosdrur/scandi-wiki huggingface dataset:
A.C.D. Petersen

Anton Christian Dines Petersen (3. april 1880 på Forhåbningslund ved Ringe – 8. august 1955) var en dansk proprietær og politiker.

A.C.D. Petersen var søn af proprietær F.H. Petersen, Forhåbningslund (død 1917) og hustru f. Hansen (død 1932) og blev født på en slægtsgård i Ringe, hvor der var et levende politisk liv. Faderen og hans slægt var højrefolk, men moderen og hendes slægt sluttede sig til den levende grundtvigske Ryslinge-kreds. A.C.D. Petersen blev elev på Ryslinge Folkehøjskole 1896-1902 og gik landbrugsvejen. I 1902 overtog han slægtsgården.

Han var sognerådsmedlem 1917-29 og 1943-46 og 11. april 1924 blev Petersen valgt til folketingsmand i Faaborgkredsen for Det Konservative Folkeparti. Her blev han valgt uafbrudt indtil 1943. Han lagde vægt på den fri personlighedsudfoldelse i åndelige og materielle forhold. Det centrale i hans tilværelse var fædrenegården og hans politik for at værne ejendomsretten. På Rigsdagen blev af sit parti udnævnt til statsrevisor 1934, og betroet mange større ordførerskaber. Han var således næstformand i Det konservative Folkepartis amtsorganisation i Svendborg Amt 1932-46 og i den kon­servative Folketingsgruppe 1940-43, medlem af Det konservative Folkepartis hovedbe­styrelse 1941-43, medlem af Statsregnskabskommissionen 1934-46, medlem af Kommissionen af 1937 (om ændring i skovbrugsundervisningen) og medlem af tilsynsrådet for Sta­tens Sindssygehospitaler 1939-43.

A.C.D. Petersen var desuden medlem af bestyrelsen for Akts. Ringe Hotel 1916-39, medlem af Svendborg Amts landøkonomiske Selskabs planteavlsudvalg 1905, dets formand 1910-21, formand for Svendborg Amts land­økonomiske Selskab 1921-27, medlem af Svendborg Amts Kapiteltakstnævn til 1936, medlem af bestyrelsen for Tolvmandsforeningernes Handelskontor 1930-38, æresmedlem af Marstal Skipperfor­ening fra 1925, medlem af hovedbestyrelsen for Personlig Friheds Værn fra 1937 og af hovedbestyrelsen -for Dansk Arbejde fra 1942 samt vurderingsformand i Landbygningernes almindelige Brandforsikring fra 1918. Han var Ridder af Dannebrog og Dannebrogsmand.

Kilder 
 Kraks Blå Bog 1949 
 Om Faaborgkredsen på Fynhistorie.dk

Riddere af Dannebrog
Personer fra Fyn
Kommunalbestyrelsesmedlemmer fra Det Konservative Folkeparti
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer i 1940'erne
Tidligere folketingsmedlemmer fra Det Konservative Folkeparti
Proprietærer fra Danmark
Personer i Kraks Blå Bog (afdøde)
Statsrevisorer fra Danmark
Andreas Christian Duborg

Andreas Christian Duborg (20. august 1879 på Jernvedlund ved Ribe – 8. juni 1940) var en dansk godsejer og politiker.

Som tyveårig var han elev på Askov Højskole og tog derefter eksamen fra Landbohøjskolen. Som ung kandidat fik han ansættelse på Tranekær gods på Langeland og blev en meget betroet og benyttet mand på øen. I 1917 købte han Havgård, der med sine 32 tdr. hartkorn gav ham titlen godsejer. Ved folketingsvalget i 1929 blev han valgt for Venstre i Faaborgkredsen, som han repræsenterede til sin død 1940.

Duborg var ikke overraskende optaget af landbrugets situation, men ofrede derudover megen tid på samfundsøkonomiske spørgsmål. Der stod respekt om hans kyndighed i landbrugsspørgsmål og økonomi, men han var også værdsat som en realpolitiker. Han var modstander af enhver form for visnepolitik. 

I 1930 udgav han bogen Dansk Landbrugspolitik. En Nutidsbelysning af Jordlove og Ejendomsskatter (København: Gyldendalske Boghandel Nordisk Forlag 1930).

Duborg døde uventet i 1940, og hans suppleant var Venstres kandidat i Ærø-Faaborgkredsen, landsretssagfører A.L.H. Elmquist fra Svendborg, der var blevet opstillet som kandidat i sidstnævnte kreds 1939, hvor kandidatfællesskabet med Højrupkredsen blev ophævet. Elmquist skulle indtræde i Folketinget, men ønskede ikke at flytte fra Landstinget, som han netop var blevet valgt til. Mandatet tilfaldt derfor Venstres kandidat i Nyborgkredsen, konsulent Kresten Damsgaard fra Vester Skerninge.

Eksterne kilder/henvisninger 

 Om Faaborgkredsen på Fynhistorie.dk

Godsejere fra Danmark
Tidligere folketingsmedlemmer fra Venstre
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer i 1940'erne
Personer fra Sønderjylland (i Danmark)
Johann Christoph von Reitzenstein

Johann Christoph von Reitzenstein (26. maj 1698 – 27. april 1767 på Regnitzlosau) var en tysk adelsmand og dansk gehejmeråd.

Han var søn af brandenborg-kulmbachsk gehejmelandråd Georg Friedrich von Reitzenstein til Nentschau og Anna Dorothea von Beulwitz, var først page hos markgrevinden af Brandenburg-Kulmbach og avancerede i kejserlig tjeneste i årene 1719-31 fra fændrik til oberst. 1739 kom han til Danmark og udnævntes ved dronning Sophie Magdalenes indflydelse til hofmarskal. 1743 blev han overhofmarskal, 1746 gehejmeråd samt generalmajor og kommandant i Rendsborg. 1739 var han blevet hvid ridder og 1741 dekoreret med enkedronningens orden. 1749 forlod han med karakter af generalløjtnant dansk tjeneste og trak sig tilbage til sit gods Regnitzlosau, hvor han døde 27. april 1767.

Han var gift 1. gang 1726 med Marie Dorothea f. von Baumgarten (15. oktober 1699 – 7. juli 1732), 2. gang 7. august 1743 med Marie Christiane Henriette f. von Beulwitz (25. november 1700 – 20. maj 1767), vistnok datter af Christopher von Beulwitz til Stöben og Amalie Juliane f. von Günterrode; hun var hofdame hos dronning Sophie Magdalene og Dame de l'union parfaite.

Kilder 
 Louis Bobé, "Reitzenstein, Johan Christoph v.", i: C.F. Bricka (red.), Dansk Biografisk Lexikon, København: Gyldendal 1887-1905.
 Personalhistorisk Tidsskrift 2. række, VI.

Generalløjtnanter fra Danmark
Hofmarskaller fra Danmark
Modtagere af l'union parfaite
Johann Christoph
Riddere af Dannebrog (1671-1808)
Danskere i 1700-tallet
Personer i Dansk Biografisk Leksikon
Gehejmeråder fra Danmark
Marie Christiane Henriette von Beulwitz

Marie Christiane Henriette von Beulwitz, gift von Reitzenstein (25. november 1700 – 20. maj 1767) var en tysk adelsdame og hofdame hos dronning Sophie Magdalene.

Hun var vistnok datter af Christopher von Beulwitz til Stöben og Amalie Juliane f. von Günterrode. 7. august 1743 ægtede hun Johann Christoph von Reitzenstein. Hun var Dame de l'union parfaite.

Kilder 
 Johann Christoph von Reitzensteins biografi i Dansk Biografisk Leksikon.

Modtagere af l'union parfaite
Hofdamer fra Danmark
Tyskere i 1700-tallet
Danskere i 1700-tallet
Wolf Veit Christoph von Reitzenstein

Wolf Veit Christoph von Reitzenstein (30. november 1710 i Lichtenberg an der Sebnitz – 25. december 1781) var en tysk adelsmand og dansk amtmand og gehejmeråd.

Han var søn af brandenborg-kulmbachsk gehejmeråd Wolf Christoph von Reitzenstein og Maria Sabina f. von Würzburg, kom som ung til Danmark, udnævntes 1734 til sekondløjtnant ved Grenaderkorpset, blev 1736 premierløjtnant, men tog samtidig afsked fra krigstjenesten. 1734 blev han hofjunker, 1736 kammerjunker hos dronning Sophie Magdalene og blev 1747 hofmarskal hos hende. 1750 blev han hvid ridder og fik Ordenen de l'union parfaite. 1756 blev han amtmand over Segeberg Amt, var 1757-66 amtmand over Vordingborg og Tryggevælde Amter og 1779-80 konstitueret amtmand over Antvorskov og Korsør Amter. 1766 udnævntes han til overhofmester ved det ridderlige Akademi i Sorø og tillige til amtmand over Sorø og Ringsted Amter. 1759 var han blevet gehejmeråd, 1769 gehejmekonferensråd, 1777 fik han Elefantordenen. 1781 nedlagde han sine embeder på grund af alderdom.

P.F. Suhm har sat ham følgende eftermæle: "Ydmyg af Sind, beleven mod alle, Gud, Kongen, Næsten tro, elsket af de gode, frygtet af de onde, beklaget af alle retskafne". Reitzenstein har udgivet en række på tysk affattede, dels i København, dels i Sorø trykte lejlighedsdigte, således Tanker over Jordskjælvet i Lissabon (1755), Betragtninger over Kong Frederik V's Død, digte i anledning af dronning Caroline Mathildes indtog (1766) og over Struensees fald (1772), kejser Josephs tilbagekomst (1777) og et sørgedigt over hans eneste, begavede søns død (1778).

Reitzenstein afgik ved døden 25. december 1781. Han var 2 gange gift: 1. gang 11. april 1755 med Øllegaard f. von Gram (22. juli 1735 i København – 6. februar 1759 på Beldringe), datter af overjægermester Carl Christian von Gram; 2. gang 15. september 1760 med Theresia Sophie f. von Zedwitz (1713 – 10. oktober 1799), hofdame hos enkedronning Sophie Magdalene.

Reitzensteins Allé i Sorø er opkaldt efter ham.

Kilder 
 Louis Bobé, "Reitzenstein, Wolf Veit v.", i: C.F. Bricka (red.), Dansk Biografisk Lexikon, København: Gyldendal 1887-1905.
 Jens Worm, Lexicon over lærde Mænd.
 P.F. Suhm, Samlede Skrifter XIV, 327.
 Personal-historisk Tidsskrift, 2. række, VI.

Eksterne henvisninger 
 

Amtmænd fra Danmark
Amtmænd fra Holsten
Modtagere af l'union parfaite
Hofmarskaller fra Danmark
Officerer fra Danmark
Danskere i 1700-tallet
Wolf Veit Christoph
Riddere af Dannebrog (1671-1808)
Hofmestre fra Danmark
Personer i Dansk Biografisk Leksikon
Gehejmekonferensråder fra Danmark
Rektorer fra Sorø Akademi
Edsilia Rombley

Edsilia Francisca Rombley (født 13. februar 1978) er en nederlandsk sanger, som repræsenterede Nederlandene ved Eurovision Song Contest i 1998 med sangen "Hemel en aarde" og i 2007 med sangen "On top of the world". Edsilia præsenterede programmer i Holland som (Bedste sangere) og (Showcolade) foran Nederlandse Publieke Omroep

I 2019 blev Rombley valgt til at lede Eurovision Song Contest 2020 med skuespiller Chantal Janzen og sanger Jan Smit.

Eksterne henvisninger 

Sangere fra Nederlandene
Hollands Eurovision Song Contest-deltagere
Deltagere ved Eurovision Song Contest 1998
Deltagere ved Eurovision Song Contest 2007
Værter ved Eurovision Song Contest
Hind Laroussi

Hind Laroussi Tahiri (født 3. december 1984), kendt professionelt som Hind, er en nederlandsk sanger, som repræsenterede Nederlandene ved Eurovision Song Contest 2008, med sangen "Your heart belongs to me".

Referencer

Eksterne henvisninger 

Sangere fra Nederlandene
Personer fra Gouda
Hollands Eurovision Song Contest-deltagere
Deltagere ved Eurovision Song Contest 2008
Ruth Jacott

Ruth Jacott (født  2. september 1960) er en nederlandsk sanger, som repræsenterede Nederlandene ved Eurovision Song Contest 1993 med sangen "Vrede".

Eksterne henvisninger 
 Officielle website

Sangere fra Nederlandene
Hollands Eurovision Song Contest-deltagere
Deltagere ved Eurovision Song Contest 1993
Thomas Glud

Thomas Glud (født i 1974) er en dansk manuskriptforfatter og instruktør, der bl.a. har skrevet manuskripter til tv-serien 2900 Happiness og til de nye Far til fire-film.

Filmografi

Film 
 Far til fire - tilbage i naturen (2011)
 Far til fire - på japansk (2010)
 Julefrokosten (2009)
 Far til fire - på hjemmebane (2008)
 Væk fra Spjald (2007), også instruktør
 Far til fire - i stor stil (2006)
 Far til fire gi'r aldrig op (2005)

Tv 
 2900 Happiness (2007-2009)
 Monberg & Tuxen (2004), kun instruktør
 Banjos likørstue (2001)
 FC Lisby (1999-2000)

Eksterne henvisninger 
 

Manuskriptforfattere fra Danmark
Dansksprogede forfattere fra Danmark
Christina Sederqvist

Christina Sederqvist (født 2. august 1974) er en dansk komiker og manuskriptforfatter, bedst kendt for sit samarbejde med komikeren Linda P som Winnie og Karina i både film og på tv. 
Hun var desuden en del af satireholdet på Live fra Bremen i den første sæson i 2009.
Hendes første optræden var live på P3 i 2003 i et program, der hed ’Missionen’.

Christina Sederqvist har studeret markedsøkonomi HA på RUC, og er uddannet Cand.merc.

Filmografi

Film 
 Winnie & Karina - The Movie (2009)
 Anja og Viktor - i medgang og modgang (2008)

Tv 
 4 Stjerners Rejse (2011)
 Skråplan - Intet nyt fra Vestegnen (2010)
 Live fra Bremen (2009)
 Skråplan (2009)
 Wulffs Magasin (2008)

Teater 
 Linda på Bjerget (2010)

Manuskripter 
 Anstalten (2011)
 De kaldte hende Crazy Daisy (2010)
 Skråplan (2010)
 Piger på prøveløsladelse (2007)
 Winnie & Karina - The Movie (2009)

Bøger 
 Seriøst William ! (2011) og Det' flot, William

Eksterne henvisninger 
 

Komikere fra Danmark
Kustrup

Kustrup er en landsby på Vestfyn med omkring 150 indbyggere, beliggende 4 km vest for Båring og 8 km øst for Middelfart. Landsbyen hører til Middelfart Kommune og ligger i Region Syddanmark.

Kustrup hører til Vejlby Sogn, og Vejlby Kirke ligger i Vejlby 3 km vest for Kustrup. Kustrup ligger et par kilometer fra Båring Vig med sommerhusområdet Vejlby Fed, feriekoloni og campingplads.

Historie

Fælleshåb 
I Kustrup opførtes i 1868 fattiggården Fælleshåb, en to-etages bygning med plads til 80 fattiglemmer fra Vejlby og Asperup-Roerslev sogne. Fattiggården blev senere "pigehjem" og er nu døgninstitution med boligenheder for fysisk og psykisk handicappede. Hovedbygningen har stor bevaringsværdi.

Jernbanen 
Kustrup havde station på Nordvestfyenske Jernbane (1911-66). Stationsbygningen er bevaret på Vandmøllevej 9. Et lille stykke banedæmning er bevaret mellem Vandmøllevej og landevejen Middelfart-Bogense.

Noter 

Lokaliteter i Middelfart Kommune
DJ Hell

Helmut Josef Geier, bedre kendt som DJ Hell er en House-producer, DJ og label-ejer fra Tyskland.

Musikere fra Tyskland
Dj's fra Tyskland
Chateau Marmont

Chateau Marmont er en elektrogruppe fra Paris, Frankrig dannet i 2005.

Diskografi 
2011 2008-2009-2010
2013 The Maze
2015 Sound of Shambala

Musikgrupper fra Frankrig
Behrang Safari

Behrang Safari (født 9. februar 1985 i Teheran, Iran) er en iranskfødt svensk fodboldspiller, der spiller hos Lund SK. Han har tidligere været udlandsprofessionel hos FC Basel og Anderlecht.

Landshold 
Safari har spillet 31 kampe for Sveriges landshold, som han debuterede for den 13. januar 2008 i et opgør mod Costa Rica.

Eksterne henvisninger 

Fodboldspillere fra Sverige
Fodboldspillere fra Malmö FF
Fodboldspillere fra FC Basel
Fodboldspillere fra RSC Anderlecht
Deltagere ved det europæiske mesterskab i fodbold 2012
Ciliater

Ciliater (la. iliophora, da. også infusionsdyr) er en gruppe af encellede organismer, der typisk lever i vand. Deres størrelse varierer fra ca. 20 mikrometer til et par milimeter. De er kendetegnede ved at bevæge sig ved hjælp af fimrehår, som dækker deres hele overflade. De fleste arter af ciliater bevæger sig frit rundt i vandet. Der findes også klasser af ciliater, hvis arter sidder på vandplanter, sten og lignende.

Organismerne kan have mange forskellige slags udseende: Nogle har en mund, som de anvender til at æde bakterier og andre smådyr, mens nogle bruger cellevægen til at optage føde med. Der er beskrevet ca. 8.000 forskellige arter.

Ciliophora
Natasha Illum Berg

Natasha Benedicte Illum Berg (født 21. april 1971 i Blekinge) er en dansk-svensk forfatter og storvildtjæger bosat i Tanzania. Natasha Illum Berg, der kommer fra en familie af skandinaviske eventyrere, er barnebarn af den svenske ornitolog, forfatter, dyrelivsfotograf og jæger Bengt Berg. Forud for sin tid i Tanzania boede Natasha Illum Berg i både Danmark og Sverige, selvom hun primært opvoksede på familiens gods Eriksberg i Blekinge, der blev drevet som naturreservat og jagtområde. Efter studentereksamen fra den svenske kostskole Lundsbergs Skole i Värmland, blev Natasha Illum Berg elev hos en storvildtjæger i Tanzania i 1994 – og specialiserede sig med tiden i bøffeljagt og eksklusiv safari.

Natasha Illum Berg debuterede som forfatter i 1999 med selvbiografien Floder af rød jord – I lære som storvildtjæger i Afrika. Det efterfølgende delvist fiktive forfatterskab rummer forskelligartede elementer af skønlitteratur og selvbiografier – eksempelvisTe i den blå sofa. Endvidere har Natasha Illum Berg været medstifter af Ivory Black Foundation, der er dedikeret til at redde den afrikanske elefant og beskytte elefanternes liv i naturen ved at ændre forbrugernes holdninger samt reducere den offentlige efterspørgsel efter elfenben. Natasha Illum Berg bor med sin datter ved foden af Mount Meru.

Bibliografi 
 Floder af rød jord – I lære som storvildtjæger i Afrika (selvbiografi, 1999)
 Te i den blå sofa (selvbiografiske breve med tematisering af afsavn, minder og kærlighed, 2003)
 Abens hjerte (roman om kærlighedssorger, breve og bøffeljagt, 2005)
 Med hensyn til Harry – og andre fortællinger (almenmenneskelige noveller, 2008)
 Vildnis (roman om ægteskabets og kærlighedens vildveje, 2010)
"I Merubjergets regnskygge." Undertitel: "Breve til min datter" (selv biografiske breve fra forfatteren til sin datter. 2021)

Portrætinterviews 
 Hartkorn, Vibeke: Powerqvinder – Interviews med 12 indflydelsesrige kvinder om drivkraft, magt og modstand, Schultz Forlag, København 2006.

Referencer

Eksterne henvisninger 
 Natasha Illum Bergs officielle hjemmeside 
 Natasha Illum Berg på Instagram.com 
 Natasha Illum Berg på Litteratursiden.dk 
 Natasha Illum Berg  på Bibliografi.dk 

Romanforfattere fra Danmark
Novelleforfattere fra Danmark
Selvbiografer fra Danmark
Personer fra Blekinge
Romanforfattere fra Sverige
Novelleforfattere fra Sverige
Selvbiografer fra Sverige
Dansksprogede forfattere fra Danmark
Thorsminde Kirke

Thorsminde Kirke er en bygning i fiskeribyen Thorsminde på tangen vest for Nissum Fjord. Den ligger i Sønder Nissum Sogn, Ringkøbing Provsti, Ribe Stift.

Kirken er indrettet i en tidligere redningsstation fra 1890, tilføjet et lille klokketårn (senere afløst af en klokkestabel) og indviet 1939 og året efter et våbenhus. Altertavlen med midterfeltet Vandringen på søen er udført af Joakim Skovgaard-eleven Johan Mielche (1866-1917) som malede den til den nyopførte kirke i Thyborøn, 1908. Da kirken i Thyborøn på grund af byens vækst måtte udvides midt i 1930'erne, blev tavlen valgt fra, formentlig fordi den synede for lille til det store rum. I den ny kirke i Thorsminde passede den imidlertid fint, og her fik den sin nye plads sammen med andet tiloversblevet inventar fra Thyborønkirken: alterskranke, knæfald og prædikestol. Døbefonten fandtes på en mark ved Nørre Vosborg og menes at stamme fra det nærliggende Skærum Kloster.

Nord for kirken ligger kirkegården med blandt andet monument af Ejgil Westergaard over "dem der blev derude", med mindeplader for 15 fiskere der omkom på havet ved fem bådes forlis.

Kilde 
 Opslag i Den Store Danske fra af Preben Gøssing . Artiklen er fra 23. april 2009 og ikke en del af det "grundlæggende materiale", se Copyright nye artikler

Eksterne kilder og henvisninger 
 Thorsminde Kirke hos KortTilKirken.dk
 Sønder Nissum Sogn på Sogn.dk
 Billeder fra Nissumfjand.dk
 Billeder fra en totalrenovering 1995, Fuusgaard.dk

Kirker i Holstebro Kommune
Kirker i Ribe Stift
Kirker i Ringkøbing Amt
Jermaine Beckford

Jermaine Paul Alexander Beckford (født 9. december 1983 i London, England) er en engelsk/jamaicansk fodboldspiller, der spiller som angriber hos den engelske klub Bury. Han har tidligere i karrieren spillet for blandt andet Leeds United, Everton, Leicester, Bolton og Preston.

Landshold 
Engelskfødte Beckford spiller for Jamaicas landshold, som han (pr. april 2018) har repræsenteret seks gange.

Referencer

Eksterne henvisninger 

Fodboldspillere fra England
Fodboldspillere fra Leeds United F.C.
Fodboldspillere fra Carlisle United F.C.
Fodboldspillere fra Scunthorpe United F.C.
Fodboldspillere fra Everton F.C.
Fodboldspillere fra Leicester City F.C.
Fodboldspillere fra Huddersfield Town F.C.
Fodboldspillere fra Bolton Wanderers F.C.
Hind (månekrater)

Hind er et nedslagskrater på Månen, beliggende i den sydøstlige del af sletten Hipparchus, øst for Halley krateret.

Krateret har en dybde på ca. tre kilometer og en diameter på 29 kilometer.

Hind er opkaldte det efter den engelske astronom John Russel Hind (1823 – 1895).

Ekstern henvisning 
 Gazetteer of Planetary Nomenclature, Hind

Kratere på Månen
Vilhelm Tams Jørgensen

Vilhelm Tams Jørgensen (født 11. marts 1924 i Husum, død 19. april 1987 i Bredsted) var en nordfrisisk filolog og i flere år direktør for Nordfrisisk Institut.

V. Tams Jørgensen var en markant skikkelse i den nordfrisiske bevægelse. Han skrev en række lærebøger på eller til nordfrisisk og var medstifter af Nordfrisisk Institut i Bredsted. Han var stærkt påvirket af Grundtvig og følte sig både som nordfriser og dansk sydslesviger. Efter studierne i Freiburg, Kiel og København, hvor han læste tysk og engelsk, virkede han blandt andet som lektor ved Nordfrisisk Institut og som docent i nordfrisisk ved Flensborg Universitet. Han har endvidere undervist i nordfrisisk (fastlandsmål: Mooring, hans egen dialekt) i aftenskolen (Volkshochschule Husum).
I 1971 blev han direktør for instituttet i Bredsted.
V. Tams Jørgensen var i 1949 med til at oprette Foreningen af Sydslesvigs Studerende.
Grundet sine oplevelser under anden verdenskrig var Tams Jørgensen pacifist.

Allerede i 1955 udgav han den frisisk-tysk-danske ordbog Frasch-Tjüsch-Dånsch Uurdebök. I 1981 fulgte den populære komparative interfrisiske ordbog Snaak Friisk (Tal frisisk) i mooring, fering, sölring, halunder samt tysk, dansk, engelsk og vestfrisisk. Han virkede også som oversætter og oversatte blandt andet ti eventyr af Hans Christian Andersen (Tiin Tääle) samt en af Theodor Storms kendte børnefortællinger (Di latje Hääwelmoon) til nordfrisisk. Tams Jørgensen skrev også teksten til den kendte nordfrisiske biikesang (Se: Pers Awten).

V. Tams Jørgensen var ungdomsven med sydslesvigeren Karin Johannsen-Bojsen og er nævnt flere steder i hendes selvbiografi »Sydslesvigkvinde«. Tams var hans moders frisiske familienavn og Jürgensen hans faders tyske navn. Hans følelser for det frisiske og det danske ses af hans valg at kalde sig Tams Jørgensen. Hans børn gik på Bredsted danske skole.

Kilder

Eksterne henvisninger 
 Biografi  (på tysk)
 Foto (Dansk Centralbibliotek, Flensborg)

Filologer fra Tyskland
Danske sydslesvigere
Pacifister fra Danmark
Personer fra Husum (Slesvig)
Leon Osman

Leon Osman (født 17. maj 1981 i Wigan, England) er en engelsk tidligere fodboldspiller, der spillede som midtbanespiller. Han tilbragte størstedelen af sin karriere i Everton og repræsenterede desuden Englands landshold to gange.

Eksterne henvisninger

Noter 

Fodboldspillere fra England
Fodboldlandsholdsspillere fra England
Fodboldspillere fra Everton F.C.
Fodboldspillere fra Carlisle United F.C.
Fodboldspillere fra Derby County F.C.
Personer fra Wigan
Coax-IEC-stik

Belling-Lee-stik, IEC 169-2-stik, type 9,52 (fra IEC 61169, Part 2: Radio-frequency coaxial connector of type 9,52) eller  coax-IEC-stik -
anvendes til at formidle signaler på alt, der har kompatible stik - fx stikdåser (inkl. kabel-tv), fordelere, videooptagere, fjernsyn - og meget med FM-, AM-, DAB-radiomodtagere.

Coax-IEC-stik monteres på koaksialkabler med en karakteristisk impedans på 75 ohm.

Historisk 
Coax-IEC-stikket blev designet omkring 1922 af Belling & Lee Ltd i Enfield, Storbritannien omkring tiden for de første BBC-radioudsendelser. Hensigten med IEC-stikket var oprindeligt kun anvendelser op til mellembølgefrekvenser (op til 1,6 MHz). Da stikket blev adopteret til fjernsyn, blev det anvendt til frekvenser op til 957 MHz. Belling Lee Limited eksisterer stadigt, men er ejet af Dialight siden 1992.

Coax-IEC-stik, som skal opfylde CE-direktiverne for elektrisk indstråling og udstråling, skal være radiofrekvens/HF-tætte. Formålet med HF-tætheden er flere - fx:
 mobiltelefoner i bygningen ikke ødelægger tv- eller radiomodtagelse.
 sikre mod kabel-tv signaludstråling. Mange kabel-tv kanaler ligger på frekvenser som i luften er reserveret til andre formål.

Installation 
For tilslutning af radio og tv til stikdåsen anvendes tilslutningskabel med coax-IEC-stik i begge ender med modsat fatning, startes der med han afsluttes der med hun. Hvis der skal anvendes løse coax-IEC-stik til montering direkte på koaksialkablet, skal der anvendes et HF-tæt stik og kabel, der skal sikre, at elektriske installationer ikke forstyrrer hinanden.

Stikket monteres let på kablet, ved først at fjerne plasten og blotte den ydre skærm på kablet, dernæst fjerne et stykke af dielektrikum for at blotte inderlederen.

Se også
 F-stik - benyttes til fjernsyn, radio og satellitudstyr.

Referencer

Radiofrekvensstik